El Seminariu Llingua, Clase y Sociedá , celebráu na Universidá d'Uviéu ente los díes 27 y 30 de marzu de 2006, supo poner en contactu filólogos, historiadores y sociólogos y facer qu'hubiera alderique y intercambiu d'idees. Amás, foi a que les ponencies se centraran sobre manera nel usu idiomáticu distintu que se da ente les clases populares y la vanguardia del movimientu obreru y nel analís d'actitúes, mentalidaes  y ideoloxíes llingüístiques, derrompiendo caminos nuevos y necesarios. Y esti llibru ye resultáu directu d'aquel Seminariu, ufiertando al públicu xeneral les ponencies qu'ellí se lleeron, a cargu de dalgunos de los meyores investigadores y profesores de les distintes disciplines dende les que s'analizó'l fechu llingüísticu y la so dimensión social.